Désirée van der Walt

Désirée van der Walt (gebore 20 April 1956) is 'n lid van die Nasionale Vergadering van Suid-Afrika vir die opposisie Demokratiese Alliansie (DA). Sy het voorheen die party in die Limpopo provinsiale wetgewer verteenwoordig. Sy was ook die provinsiale leier van die DA. Van der Walt het al verskeie poste in die DA en skadukabinet beklee.

Vroeë lewe en onderwys
Van der Walt is in 1956 in Pietersburg in die destydse Transvaal gebore. Sy is die oudste van vier kinders. Haar vader het toe sy nog baie jonk was, gesterf. Sy wou graag 'n onderwyseres geword het, maar kon dit nie weens finansiële beperkings materialiseer nie. Sy werk toe by 'n bankinstelling en daarna vir die nasionale onderwysdepartement. Van der Walt is getroud en het twee kinders.

Politieke loopbaan
In 1995 het sy 'n lid van die Roodepoort stadsraad geword en het tot 2000 gedien toe sy 'n lid van Tzaneen se stadsraad geword het. Hierna word sy 'n lid van die Nasionale Vergadering van Suid-Afrika vir die DA in 2004, en was die party se woordvoerder vir kuns en kultuur. Sy is toe in 2008 as die provinsiale leier van die DA in Limpopo verkies.

In 2010 is sy as lid van die Limpopo provinsiale wetgewer ingehuldig nadat sy uit die Nasionale Vergadering bedank het. Jacques Smalle het Van der Walt na 'n fel stryd as provinsiale leier opgevolg in 2012.

Sy keer later terug as 'n lid van die Nasionale Vergadering in 2014 en word as adjunk-skaduminister van basiese onderwys aangestel. Sy het hierna die pos van skaduminister van staatsdiens en administrasie beklee.

Van der Walt is in 2015 as die adjunk-provinsiale voorsitter van die DA verkies. Later die jaar is sy as een van drie nasionale ondervoorsitters van die DA verkies. Sy het hierdie amp tot 2018 beklee toe sy vir herverkiesing verslaan is.

In 2017 is sy as die provinsiale voorsitter van die DA se vrouenetwerk verkies. Lindy Wilson het haar opgevolg as die adjunk-provinsiale voorsitter van die party.

In 2018 is sy as die hoof van die DA se Mopani-kiesafdeling in Limpopo aangestel. Sy het voorheen die Waterberg-Suid kiesafdeling behartig.

Van der Walt is in 2019 as die adjunk-skaduminister van basiese onderwys aangewys.

Verwysings

Politici van die Demokratiese Alliansie
Lewende mense
Lede van die Nasionale Vergadering van Suid-Afrika
Geboortes in 1956